b"\n_START_ARTICLE_\nVentava\n_START_PARAGRAPH_\nVentava (ra\xc5\xa1ytiniuose \xc5\xa1altiniuose Wynda arba Winda) \xe2\x80\x93 istorin\xc4\x97 Kur\xc5\xa1o \xc5\xbeem\xc4\x97 (lot. terra) Ventos up\xc4\x97s \xc5\xbeemupyje nuo Abavos \xc5\xbeio\xc4\x8di\xc5\xb3 \xc5\xbeemyn iki pat Baltijos j\xc5\xabros. Ventava ribojosi su Vanemos \xc5\xbeeme rytuose ir Bandavos \xc5\xbeeme pietuose. Dabar \xc5\xa1ioje teritorijoje i\xc5\xa1 dalies plyti Ventspilio savivaldyb\xc4\x97 bei nedidel\xc4\x97 Kuldygos savivaldyb\xc4\x97s dalis. Iki 1230 m. Ventava buvo Kur\xc5\xa1o valdovo Lamekino vald\xc5\xb3 dalis ir vadinta \xe2\x80\x9eSagar\xc4\x97s \xc5\xbeeme\xe2\x80\x9c.\n_START_SECTION_\nPavadinimas\n_START_PARAGRAPH_\n\xc5\xbdem\xc4\x97s pavadinimas kil\xc4\x99s i\xc5\xa1 Ventos up\xc4\x97s. Jis gali b\xc5\xabti siejamas arba su ide. *wenH- 'myl\xc4\x97ti, draugauti ir pan.', arba su finougr\xc5\xb3 (pvz., suomi\xc5\xb3) vento 'pelkinga vieta, l\xc4\x97tas srovenimas'.\n_START_SECTION_\nValdymo centras\n_START_PARAGRAPH_\nVentavos valdymo centras buv\xc4\x99s Sagar\xc4\x97je (Saggara), Ventos \xc5\xbeemupyje, tod\xc4\x97l paskirtojo vietininko Balduino i\xc5\xa1 Alno 1230 m. sutartyje su kur\xc5\xa1iais Ventava vadinama \xe2\x80\x9eSagar\xc4\x97s \xc5\xbeeme\xe2\x80\x9c (terra Saggara). Vietovardis Sager\xc4\x97 sutinkamas ir 1253 m. Kur\xc5\xa1o padalijimo knygoje kaip Ventos \xc5\xbeio\xc4\x8di\xc5\xb3 pavadinimas.\n_START_SECTION_\nGyventojai\n_START_PARAGRAPH_\nVentava buvo Baltijos fin\xc5\xb3 gyvenamas kra\xc5\xa1tas, j\xc5\xb3 prot\xc4\x97vius liudija Sarnat\xc4\x97s stovyklos radiniai. Seniausi\xc5\xb3j\xc5\xb3 gyventoj\xc5\xb3 materialin\xc4\x97 kult\xc5\xabra, pasak archeologini\xc5\xb3 radini\xc5\xb3, buvo artima dabartini\xc5\xb3 sami\xc5\xb3 materialinei kult\xc5\xabrai. Viduram\xc5\xbeiais Ventos up\xc4\x97s keliais prekiavo ir siaut\xc4\x97jo vikingai. XI a. \xe2\x88\x92 XII a. kur\xc5\xa1iai nukariavo \xc4\x8dia gyvenusius vietinius Baltijos finus vendus, lyvi\xc5\xb3 gent\xc4\xaf arba jiems labai artim\xc4\x85 taut\xc4\x85. B\xc4\x97gdami vendai apsistojo prad\xc5\xbeioje prie Rygos, bet, i\xc5\xa1 \xc4\x8dia kur\xc5\xa1i\xc5\xb3 vejami toliau, rado prieglobst\xc4\xaf Vid\xc5\xbeem\xc4\x97je, C\xc4\x97syse. Vend\xc5\xb3 vardas i\xc5\xa1lik\xc4\x99s voki\xc5\xa1kame C\xc4\x97si\xc5\xb3 pavadime Wenden.\n_START_SECTION_\nGeografija\n_START_PARAGRAPH_\nArcheologiniai radiniai rodo, kad Ventava buvo tankiausiai apgyvendinta Kur\xc5\xa1o dalis. Joje buvo \xc4\xafsik\xc5\xabrusios daugiau kaip 30 gyvenvie\xc4\x8di\xc5\xb3 (Mugur\xc4\x93vi\xc4\x8ds, 2000). Bendrasis gyvenamosios teritorijos plotas sudar\xc4\x97 apie 600 km\xc2\xb2 ir driek\xc4\x97si apie 50 km abipus Ventos krant\xc5\xb3, \xc5\xa1i up\xc4\x97 buvusi pagrindinis vandens kelias. _NEWLINE_Tankiausiai buvo apgyvendintos dabartini\xc5\xb3 Zl\xc4\x97k\xc5\xb3 ir Priedniek\xc5\xb3 apylink\xc4\x97s, \xc4\x8dia vieni greta kit\xc5\xb3 randami fin\xc5\xb3, skandinav\xc5\xb3 ir kur\xc5\xa1i\xc5\xb3 daiktai. Pagrindinis piliakalnis stov\xc4\x97j\xc4\x99s Paberzkalne. Anot vienos i\xc5\xa1 nuomoni\xc5\xb3, Kur\xc5\xa1o valdovo Lamekino rezidencija Vindava (Wynda) buvo \xc4\xafsik\xc5\xabrusi dabartin\xc4\x97se Zl\xc4\x97kose, kurios 1230 m. vadintos Normis kiligunda (valda) (Mugur\xc4\x93vi\xc4\x8ds, 1999, 2000).\n_START_SECTION_\nVentavos padalijimas (1253)\n_START_PARAGRAPH_\n1253 m. baland\xc5\xbeio 4 d. sutartyje, sudarytoje Kur\xc5\xa1o vyskupo Heinricho ir Livonijos ordino magistro, Ventavos \xc5\xbeem\xc4\x97 buvo padalyta \xc4\xaf dvi dalis santykiu 2:1. \xc5\xa0iaurin\xc4\x99 dal\xc4\xaf (du tre\xc4\x8ddalius) gavo Livonijos ordinas, o pietin\xc4\x99 dal\xc4\xaf (vien\xc4\x85 tre\xc4\x8ddal\xc4\xaf) ir toliau vald\xc4\x97 Kur\xc5\xa1o vyskupija."